
Avaliku ürituse „Narva Ajaloofestival” loa taotluse rahuldamine
1. Asjaolud ja menetluse käik

02.08.2010.a. esitas Narva Muuseum, reg. kood 75009131 Narva Linnavalitsuse Linnavara- ja Majandusametile avaliku ürituse loa taotluse.

Narva Muuseum kavandab viia läbi  13.08.2010 kellaajal 16.00 – 23.00  ja 14.08.2010 kellaajal 16.00 – 23.00 Narva linnas avalikkusele suunatud ürituse „Narva Ajaloofestival“. Sihtgrupiks on linnaelanikud ja külalised. Eeldatav maksimaalne osavõtjate arv on 3000 inimest. Üritusest osavõtt on kõigile huvilistele tasuta. Kohapeal on korraldatud toitlustus ning karastusjookide ja alkohoolsete jookide jaemüük. Üritus viiakse läbi ajaloofestivali vormis mille jooksul toimub Narva lahingu rekonstruktsioon. Avaliku üritusega kaasneb kõrgendatud turvarisk. Korra tagamiseks üritusel sõlmitakse turvateenuse osutamise leping AS-ga Securitas Eesti.
Juhindudes ülaltoodust ning Narva Linnavolikogu 06.03.2008.a määrusest nr 18 „Avaliku korra eeskiri” kuulub Narva Muuseumi loa taotlus avaliku ürituse „Narva Ajaloofestival ” korraldamiseks rahuldamisele.

 
2. Õiguslikud alused

Kohaliku omavalitsuse korralduse seaduse § 30 lõige 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Vastavalt Narva Linnavolikogu 06.03.2008.a. vastu võetud määruse nr 18 „Narva linna avaliku korra eeskiri” § 11 lõikes 1 sätestatule avaliku ürituse luba vormistatakse Narva Linnavalitsuse korraldusena, millega rahuldatakse loa taotlus.

3. Otsus
3.1. Rahuldada Narva Muuseumi taotlus avaliku ürituse „Narva Ajaloofestival ” läbiviimiseks. 

3.2. Avaliku ürituse korraldajaks Narva Muuseum, reg. kood 75009131, Peterburi mnt 2, Narva, tel. 55576526
3.3. Ürituse läbiviimise kohaks on Narva Kindluse territoorium (asukohaga Peterburi mnt 2, Narva 20308) ning Narva Raekoja ja Pimeaia tn. vahel asuv haljasala (X:6589836 Y:738659). 
3.4. Rongkäigu läbiviimise marsruudiks on Narva Kindlus – Jõe tn. – Pimeaia tn. – Rüütli tn. – Lavretsovi tn. – Tuleviku tn. – Peetri plats – Narva Kindlus. 
3.5. Avalik üritus toimub 13.08.2010.a. kell 16.00 – 23.00 ning 14.08.2010 kell 16.00 - 23.00.

3.6. Avaliku ürituse läbiviimisel tuleb järgida Narva Linnavolikogu 06.03.2008.a määrusega nr 16 „Narva linna heakorra eeskiri“ ja Narva Linnavolikogu 06.03.2008.a määrusega nr 18 „Narva linna avaliku korra eeskiri” kehtestatud nõudeid.

4. Rakendussätted

4.1. Narva Linnavalitsuse Linnavara- ja Majandusametil teha korraldus taotlejale teatavaks. 
4.2. Korraldus jõustub teatavakstegemisest.
4.3. Käesolevat korraldust on võimalik vaidlustada Tartu Halduskohtu Jõhvi kohtumajas 30 päeva jooksul haldusakti teatavakstegemisest.

